ഇറാഖ് പ്രധാനമന്ത്രിയുടെ വീട്ടിലേക്ക് ഡ്രോണ് ഇടിച്ചിറക്കി അത്ഭുത രക്ഷപ്പെടല് ബാഗ്ദാദ്: ഇറാഖ് പ്രധാനമന്ത്രി മുസ്തഫ അല് ഖാദിമിക്കു നേരെ ഡ്രോണ് ആക്രമണം. ബാഗ്ദാദിലെ പ്രധാനമന്ത്രിയുടെ വസതിക്ക് നേരെയാണ് ആക്രമണം. ഇന്ന് പുലര്ച്ചെയാണ് സംഭവം. നിരവധി പേര്ക്ക് പരുക്കേറ്റതായി ഇറാഖ് മാധ്യമങ്ങള് റിപ്പോര്ട്ട് ചെയ്തു. എന്നാല് താന് സുരക്ഷിതന് ആണെന്നും, പരുക്കുകളില്ലെന്നും മുസ്തഫ അല് ഖാദിമി ട്വീറ്റ് ചെയ്തു. അക്രമത്തിന്റെ ഉത്തരവാദിത്തം ആരും ഏറ്റെടുത്തിട്ടില്ല. സ്ഫോടക വസ്തുക്കള് നിറച്ച ഡ്രോണ് ഇടിച്ചിറക്കിയാണ് ആക്രമണം നടത്തിയത്. ഡ്രോണ് പൊട്ടിത്തെറിച്ചെങ്കിലും പ്രധാനമന്ത്രി അത്ഭുതകരമായി രക്ഷപ്പെടുകയായിരുന്നു. വിശ്വാസ വഞ്ചനയുടെ മിസൈലുകള് വിശ്വാസികളെ തളര്ത്തില്ലെന്നും മുസ്തഫ അല്ഖാദിമി ട്വീറ്റ് ചെയ്തു. ജനസുരക്ഷക്കായും അവകാശങ്ങള് നേടിയെടുക്കാനും നിലകൊള്ളുന്നതില് നിന്ന് മാറ്റാനാകില്ലെന്നും അദ്ദേഹം കുറിച്ചു.